Návrh

Zákon

z ...........2007,

ktorým sa mení a dopĺňa zákon č. 527/2002 Z. z. o dobrovoľných dražbách
a o doplnení zákona Slovenskej národnej rady č. 323/1992 Zb. o notároch
a notárskej činnosti (Notársky poriadok) v znení neskorších predpisov a o zmene a doplnení Občianskeho zákonníka

Národná rada Slovenskej republiky sa uzniesla na tomto zákone:

Čl. I

Zákon č. 527/2002 Z. z. o dobrovoľných dražbách a o doplnení zákona Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov sa mení a dopĺňa takto:

1.	V poznámke pod čiarou k odkazu 11 sa citácia „§ 47 Občianskeho súdneho poriadku“ nahrádza citáciou, “§ 24 zákona č. 507/2001 Z. z. o poštových službách v znení neskorších predpisov.“.

2.	 V § 10 odsek 1 znie:
„(1) Písomnosti sa zasielajú poštou formou listovej zásielky do vlastných rúk s doručenkou 11) a ak to nie je možné alebo účelné  aj iným preukázateľným spôsobom do vlastných rúk osobe, ktorej sú určené.“.
	
3.	V § 10 sa za odsek 2 vkladajú nové odseky 3 a 4, ktoré znejú:
„(3) Ak nie je možné doručiť písomnosť právnickej osobe na adresu jej sídla uvedenú v obchodnom registri alebo v inom registri, v ktorom je zapísaná, jej iná adresa nie je dražobníkovi známa a  písomnosť nie je možné doručiť ani osobe oprávnenej konať v mene tejto právnickej osoby, písomnosť sa považuje za doručenú dňom vydania osvedčenia notárom o priebehu doručovania. Osvedčenie notára je dražobník povinný uverejniť v registri dražieb spolu s oznámením o dražbe. 
 (4) Ak je navrhovateľom dražby záložný veriteľ a oznámenie o dražbe alebo opakovanej dražbe doručuje vlastníkovi veci dražobník mimo miesta výkonu dražby, priebeh doručovania osvedčí notár podľa osobitného predpisu14). Ak vlastník predmetu dražby odmietne od dražobníka oznámenie o dražbe bezdôvodne prevziať, toto oznámenie sa  považuje dňom odmietnutia za doručené do vlastných rúk. Osvedčenie notára o priebehu doručenia je dražobník povinný uverejniť v registri dražieb spolu s oznámením o dražbe.“.

4.	V § 16 odsek 3 znie:
„(3) Ak je navrhovateľom dražby záložný veriteľ, zmluva o vykonaní dražby musí ďalej obsahovať označenie vlastníka predmetu dražby a dôvod konania dražby. Ak v záložnej zmluve bola dohodnutá suma ako najnižšie podanie pre prípad konania dobrovoľnej dražby, v zmluve o vykonaní dražby musí byť najnižšie podanie uvedené najmenej v tejto sume. Prílohou zmluvy je aj písomné vyhlásenie záložného veriteľa o pravosti, výške a splatnosti pohľadávky, pre ktorú sa navrhuje výkon záložného práva, a o tom, že predmet dražby je možné dražiť (§ 7 ods. 2). V prípade, ak sa navrhuje výkon záložného práva predajom spoluvlastníckeho podielu k veci, musia byť v zmluve uvedení aj ostatní spoluvlastníci..“.

5.	V § 16 sa za odsek 3 vkladá nový odsek 4, ktorý znie:
 	„(4) Vo veciach zákonného záložného práva najnižšie prípustné podanie nemôže byť nižšie ako ¾ hodnoty predmetu dražby určenej znaleckým posudkom.“.
 
Doterajšie odseky 4 až 7 sa označujú ako odseky 5 až 8.

6.	V § 19 sa odsek 1 dopĺňa písmenom k), ktoré znie:
„k) ak je navrhovateľom dražby záložný veriteľ a dlžník pred dražbou zloží dražobníkovi na účely splnenia dlhu sumu rovnajúcu sa pohľadávke s príslušenstvom vrátane nákladov dražby; dražobník sa v takom prípade považuje za miesto plnenia.“.

7.	V § 33 ods. 5 sa slovo „osôb“ nahrádza slovami „vlastníkovi veci, ako aj osobám“.

8.	Doterajší text § 34 sa označuje ako odsek 1 a dopĺňa sa odsekom 2, ktorý znie:
„(2) V prípade, že predmetom dražby je vec nadobudnutá prevodom   na zabezpečenie pohľadávky,17) na navrhovateľa dražby sa primerane vzťahujú ustanovenia o záložnom veriteľovi a na osobu, ktorá previedla  právo na zabezpečenie pohľadávky, sa primerane vzťahujú ustanovenia o vlastníkovi veci.“.

Poznámka pod čiarou k odkazu 17 znie:
„17) § 553 až 553c Občianskeho zákonníka.“.

Čl. II

	Zákon č. 40/1964 Zb. Občiansky zákonník v znení zákona č. 58/1969 Zb. , zákona č. 131/1982 Zb. , zákona č. 94/1988 Zb. , zákona č. 188/1988 Zb. , zákona č. 87/1990 Zb. , zákona č. 105/1990 Zb. , zákona č. 116/1990 Zb. , zákona č. 87/1991 Zb. , zákona č. 509/1991 Zb. , zákona č. 264/1992 Zb. , zákona Národnej rady Slovenskej republiky č. 278/1993 Z.z. , zákona Národnej rady Slovenskej republiky č. 249/1994 Z.z. , zákona č. 153/1997 Z.z. , zákona č. 211/1997 Z.z. , zákona č. 252/1999 Z.z. , zákona č. 218/2000 Z.z. , zákona č. 261/2001 Z.z. , zákona č. 281/2001 Z.z. , zákona č. 23/2002 Z.z. , zákona č. 34/2002 Z.z. , zákona č. 95/2002 Z.z. , zákona č. 184/2002 Z.z. , zákona č. 215/2002 Z.z. , zákona č. 526/2002 Z.z. , zákona č. 504/2003 Z.z. , zákona č. 515/2003 Z.z. , zákona č. 150/2004 Z.z. , zákona č. 404/2004 Z.z. , zákona č. 635/2004 Z.z. , zákona č. 171/2005 Z.z. , zákona č. 266/2005 Z.z. , zákona č. 336/2005 Z.z., zákona č. 118/2006 Z.z. , zákona č. 188/2006 Z. z. a zákona č. 84/2007 Z. z. sa mení a dopĺňa takto:

1.	§ 553 vrátane nadpisu znie:

„Zabezpečenie pohľadávky prevodom veci
§ 553

(1) Pohľadávku možno zabezpečiť prevodom veci na veriteľa (zabezpečovací prevod veci). Na nadobudnutie vlastníckeho práva veriteľa k prevedenej veci sa primerane vzťahujú ustanovenia o nadobúdaní vlastníckeho práva k veciam zmluvou (§ 133).
(2) Uspokojením zabezpečenej pohľadávky prechádza vlastnícke právo k veci späť na toho, kto ho previedol.“.

2.	Za § 553 sa vkladajú nové § 553a a § 553d, ktoré znejú:

„§ 553a

(1) Zmluva o zabezpečovacom prevode veci sa musí uzatvoriť písomne.
(2) Zmluva o zabezpečovacom prevode veci musí obsahovať opis veci, ktorá sa prevádza, opis pohľadávky, práva a povinnosti účastníkov zmluvy k prevedenej veci počas trvania zabezpečovacieho prevodu, cenu prevádzanej veci a najnižšie podanie pre prípad dobrovoľnej dražby prevádzanej veci. 
(3) Ak dlžník nie je vlastníkom veci, zmluva o zabezpečovacom prevode veci musí obsahovať tiež označenie dlžníka.

§ 553b

(1) Pred tým, ako si veriteľ natrvalo ponechá vec, dá ju vydražiť na dobrovoľnej dražbe alebo ju inak prevedie podľa § 553c ods. 1, ju nemôže scudziť ani zaťažiť vecným právom v prospech tretej osoby. 
 (2) Ak je veriteľ zároveň držiteľom veci, je povinný ju pred zročnosťou pohľadávky užívať riadnym spôsobom a zdržať sa konania, ktorým by vec znehodnotil. 

§ 553c

	(1) Po zročnosti pohľadávky si veriteľ môže natrvalo ponechať vec, predať vec na dobrovoľnej dražbe alebo ju previesť iným spôsobom najskôr po uplynutí 30 dní  odo dňa oznámenia tejto skutočnosti vlastníkovi veci a ak dlžník nie je vlastníkom veci tak aj dlžníkovi. 
 (2) Ak dohodnutá cena veci prevyšuje pohľadávku, veriteľ, ktorý si natrvalo ponechá vec alebo ju prevádza iným spôsobom,  je povinný vyplatiť vlastníkovi, ktorý naňho vec  previedol, rozdiel medzi dohodnutou cenou veci a výškou zabezpečenej pohľadávky.

§ 553d
Zabezpečenie pohľadávky prevodom práva

(1)	Pohľadávku možno zabezpečiť prevodom práv na veriteľa (zabezpečovací prevod práva), ak osobitný zákon ich prevoditeľnosť nevylučuje.
(2)	Na zabezpečovací prevod práva sa primerane vzťahujú ustanovenia predchádzajúcich ustanovení  o zabezpečovacom prevode veci. Ak je na vznik týchto práv potrebný zápis do registra podľa osobitných predpisov, vzťahujú sa na zabezpečovací prevod práva aj ustanovenia týchto predpisov.“.

3.	 § 554 vrátane nadpisu znie:                                                                   

„§ 554
Zabezpečovacie postúpenie pohľadávky

(1)	Pohľadávku možno zabezpečiť postúpením pohľadávky na veriteľa (zabezpečovacie postúpenie pohľadávky), ak to osobitný predpis nevylučuje.
(2)	Na zabezpečovacie postúpenie pohľadávky sa primerane vzťahujú ustanovenia o zabezpečovacom prevode veci a ustanovenia o postúpení pohľadávky.“.

Čl. III

Tento zákon nadobúda účinnosť dňa 1. januára 2008.